८१ वर्षीय प्रेमध्वजले लन्डनमा गाए 'घुम्तीमा नआउ है...'
'घुम्तीमा नआउ है, आँखा तिमी जुधाउन
बाँधिए माया फेरि गाह्रो हुन्छ फुकाउन...'
काठमाडौँ — 'घुम्तीमा नआउ है, आँखा तिमी जुधाउनबाँधिए माया फेरि गाह्रो हुन्छ फुकाउन...'लन्डनस्थित नेपाली दूतावास भवनको प्रेक्षालयमा उक्त कालजयी गीत गुन्जिरहँदा छिचोलिनसक्नु भीडले तालीको गडगडाहट दिइरह्यो । उमेर ८१ भए पनि गायनमा उस्तै उर्जा र जोस् बोकेका ती ज्येष्ठ स्रष्टाले नेपाली समयानुसार राति तीन बजेसम्म गाए । आधुनिक नेपाली संगीतका मुर्धन्य स्रष्टा संगीत साधक प्रेमध्वज प्रधान शुक्रबार साँझ श्रुतिमधुर र कालजयी केही थान गीतसँगै प्रस्तुत भए लन्डनमा । 'गोरेटो त्यो गाउँको लौन आज...' बुढ्यौली उमेरमा पहिलो पटक बेलायत टेकेका उनले अर्को कोसेली प्रस्तुत गर्दा संगीत सन्ध्या अझ रोमाञ्चक बन्यो । 'स्वास्थ्यका लागि पनि म गाउँछु', प्रधान स्वस्थ्य रहने 'टिप्स' दिँदै थिए । 'पारिदेखि जुनकिरीले डोर्‍याई ल्यायो', 'हाँस्ने रहरहरु आँसुमा डुबे' लगायत गीत गाइरहँदा उनले विदेशमा देश चिनाउने माध्यम गीत, संगीत भएको पनि बताए । 'जुन देशमा भए पनि नेपाली भएरै बाँच्नु पर्छ', उनले भने, 'हामीले नेपाली कला संस्कृति, संगीत, भाषा र परम्परा भुल्यो भने नयाँ पिंढीले नेपाली भन्न पनि बिर्सन्छ ।' विगत ६७ वर्षदेखि गायनमा सक्रिय प्रधान ५० हजार रुपैयाँ राशिको 'बसुन्धरा श्री पुरस्कार ०७५' थाप्न बेलायत आएका हुन् । कार्यक्रमबीच बसुन्धरा मान प्रज्ञा प्रतिष्ठानका कुलपति डा. दुबसु क्षेत्री (राजदूत) र कोषाध्यक्ष श्रीमती पुनमराज्य लक्ष्मी सुवेदीले प्रधानलाई पुरस्कार प्रदान गरे । 'नेपाली गीत, संगीत एवं वाङ्मयलाई वैभवशाली र गरिमामय बनाउन प्रधानको अतुलनीय योगदान भएकाले पुरस्कृत गरिएको हो', राजदूत सुवेदीले भने । नेपाली संगीतका सबैभन्दा ज्येष्ठ गायक प्रधानका करिब ७ सय बढी गीत छन् । दूतावासमा प्रधानलाई सम्मान गर्न स्थानीय कलाकारहरु दीपक थापा, चोक गुरुङ, सितु खरेल, गंगा राज, थीर थापा, बिसी राई, प्रमोश शर्मा, आशिष राज, शर्मिला बर्देवा र सपनकुमार राईले एक एक गरी प्रधानका दस चर्चित गीत गाए । सयपत्री सांस्कृतिक समूहले उनकै गीतको धुन प्रस्तुत गर्‍यो । गायक प्रधान ३० मेमा लन्डनस्थित नेपाली दूतावासले म्यानचेस्टरमा गर्न लागेको गणतन्त्र दिवस समारोह र १ जुनमा मगर संघ यूकेले फार्नबोरोमा गर्ने कन्सर्टमा सहभागी हुनेछन् । 